25 юных тэхнароў з усёй вобласці пасяліліся ў абласным цэнтры, каб з выкарыстаннем платформ Lego Wedo і Lego Mindstorms асвойваць асновы робататэхнікі. Ім усяго па 11—13 гадоў, але ўжо зараз зразумела: гэта будучыя студэнты тэхнічных універсітэтаў. Сярод хлопчыкаў і дзяўчынак, якія трапілі ў гэты профільны лагер, — як тыя, у каго ёсць пэўны вопыт у гэтым кірунку, удзел і нават перамогі ў конкурсах, так і навічкі, якія толькі пазнаюць папулярны віды тэхнічнай творчасці. Напрыклад, Мікіта Макаў прыняў удзел у сёлетніх спаборніцтвах сярод юніёраў JuniorSkills у рамках чэмпіянату WorldSkills Belarus і заняў 5 месца па робататэхніцы. Для адзінаццацігадовага хлопчыка гэта сапраўднае дасягненне.